पाएं अपने शहर की ताज़ा ख़बरें और फ्री ई-पेपरडाउनलोड करें
सरगुजा की सभी ग्राम पंचायतों में कोरोना निगरानी दल गठन के साथ ही 24 घंटे सक्रिय कंट्रोल रूम बनाये जाएंगे। ताकि ग्रामीण क्षेत्र में कोरोना संक्रमण की रोकथाम और मरीजों की निगरानी रखी जा सके। कलेक्टर संजीव कुमार झा ने गुरुवार को सभी एसडीएमए, जनपद सीओओ, तहसीलदार, सीएमएचओ, बीएमओ की ऑनलाइन बैठक लेकर अंचल में फैल रहे कोरोना संक्रमण को रोकने निर्देश दिए।
कलेक्टर ने कहा कि ग्रामीण क्षेत्रों में बढ़ रहे संक्रमण को हैंडल करना बड़ी चुनौती है। वर्तमान में अंचल में पॉजिटिव केस 61 प्रतिशत जबकि शहरी क्षेत्र में 39 प्रतिशत है। कहा कि अंचल में प्रतिबंधों का कड़ाई से पालन कराएं, होम आइसोलेशन के मरीज की तबीयत बिगड़ने पर तत्काल अस्पताल में भर्ती की व्यवस्था हो, ताकि मौतें कम से कम हों। गांव में मितानिन के माध्यम से दवा वितरण और निगरानी सख्त हो। कहा कि ग्राम एवं पंचायत स्तर पर कोरोना निगरानी दल का गठन करें। जिसमें सरपंच, पंच, मितानिन, आंगनबाड़ी कार्यकर्ता, कोटवार और गांव में रहने वाले शिक्षक शामिल हों।
कलस्टर बनाकर हर स्तर पर मॉनिटरिंग करें पुख्ता
कलेक्टर ने कहा कि निगरानी दल के साथ प्रत्येक पंचायत में एक मॉनीटरिंग रूम बनायें। इसमें सक्रिय व्यक्तियों की डयूटी लगाएं। मॉनिटरिंग रूम में शिकायत पंजी भी हो, जिसमें किसी प्रकार की शिकायत हो तो उसे दर्ज की जा सके। हर स्तर पर मॉनिटरिंग की पुख्ता व्यवस्था के लिए पंचायतों का क्लस्टर बनायें और इसका भी प्रभारी अधिकारी बनाएं। एक क्लस्टर में 10 पंचायतों को शामिल करें। इसके साथ की कंट्रोलरूम भी बनाए जा रहे हैं।
पंचायत में 10 पल्स ऑक्सीमीटर और 20 थर्मामीटर रखे जाएंगे
कलेक्टर ने कहा गांव में कांटेक्ट ट्रेसिंग के लिए दल संख्या बढ़ायें। कांटेक्ट ट्रेसिंग की ब्लॉक स्तर पर मॉनीटरिंग आरईएस के एसडीओ करेंगे। प्रत्येक पंचायत में 10 पल्स ऑक्सीमीटर और 20 थर्मामीटर अवश्य हों, मितानिनों के पास पर्याप्त दवा किट उपलब्ध हों। सभी सीएचसी के कोरोना वार्ड में ऑक्सीजन युक्त 20-20 बेड तथा ऑक्सीजन कंसंट्रेटर भी उपलब्ध रहें। होम आइसोलेशन के किसी मरीज की स्थिति बिगड़ती है तो उसे तत्काल अस्पताल में शिफ्ट करने की व्यवस्था हो।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn